|  |
| --- |
| ***Директни плащания*** |

**1. На 11 юни 2021 г. беше последната възможна дата за подаване на заявления за кампанията за Директни плащания за 2021 г.** Заявления за кампания 2021 се подаваха без санкции през периода от 1 март до 17 май (включително). След този период, стопаните имаха възможност да подават своите заявления от 18 май до 11 юни (включително) със санкция 1 % за всеки работен ден закъснение за цялата заявена площ. Също така, от 18 до 31 май (включително) стопаните имаха възможност да направят корекции без санкции на вече подадени заявления, като от 1 до 11 юни (включително) стопаните можеха също да променят заявленията си, но със санкция 1% за всеки работен ден закъснение за размера на промяната**.**

|  |  |
| --- | --- |
| ***Визия за ОСП след 2020 г.*** |  |

**2. На 07.06.2021 г. в гр. Брюксел се проведе заседание на Специалния комитет по селско стопанство (СКСС).** Председателството представи последния вариант на компромисни предложения по основните отворени въпроси от Пакета за реформата на ОСП след 2023 г. По отношение на Регламента за стратегическите планова (РСП), бяха представени следните позиции. Европейската комисия (ЕК) счита, че не е достатъчно само 35% от средствата от ЕЗФРСР да бъдат заделени за интервенции, свързани с околната среда и климата (включително разходите за районите с природни ограничения) защото това е стъпка назад от настоящата ситуация. ЕК може да подкрепи всички (100%) плащания за хуманно отношение към животните да бъдат приспаднати към този процент, но за НР счита, че трябва да се приспаднат само 40%. Повечето държави членки (ДЧ) в дух на компромис изразиха готовност да подкрепят 35% (някои ДЧ и 37%), но в комбинация с приспадане на 60% от средствата за НР и хуманно отношение към животните. По отношение на еко-схемите, компромисното предложение на председателството предвижда: 1) Заделяне 25% от бюджета за директни плащания за финансиране на еко-схеми за целия период, с възможност за използване на компенсаторния механизъм (rebate) при използване на по-висок процент средства от ЕЗФРСР за еко-климатични интервенции; 2) Обучителен период за първите две години с прилагане на „долна граница“ за бюджет от 20% за периода 2023-2024 г. и 3) различни варианти за използване на неусвоените средства. По това предложение бяха изказани следните позиции. ЕК изрази положително отношение към предложението за долна граница в обучителната фаза за еко-схемите. ЕК може да подкрепи прехвърляне на неизползваните средства към Стълб 2, стига да са насочени за екологични цели. Повечето ДЧ, включително България, също подкрепят 25% бюджет за еко-схеми, но поискаха долната граница да се прилага през целия период. Предложението на председателството относно социалната условност до голяма степен беше определено като стъпка в правилна посока. Предложенията относно Регламента за ООП и Хоризонталния регламент получиха широка подкрепа от ДЧ, като бяха направени отделни бележки, насочени най-вече относно текстовете за външна търговия, резерва за кризи и интервенцията за захар. Продължава се с работата по реформата на ОСП след 2023 г. На 14 юни ще се проведе формален СКСС в Лисабон (Португалия), на койтоще се направи подготовка за предстоящия триалог по Регламента за стратегическите планове.

|  |  |
| --- | --- |
| ***Още от ЕС и света*** |  |

**3.** **На 8 юни Европейската комисия предложи бюджет на ЕС в размер на 167,8 милиарда евро за 2022 г.** Той ще бъде допълнително увеличен с близо 143,5 млрд. евро безвъзмездни средства по линия на инструмента „Следващо поколение ЕС“ („NextGenerationEU“). По отношение на ОСП (която от 2023 г. трябва да се прилага съгласно новото реформирано законодателство) е предвиден бюджет от 53 млрд. евро, към което се добавят 5,7 млрд. евро целеви приходи от NextGenerationEU и 550 млн. евро от Европейския фонд за гарантиране на земеделието (ЕФГЗ), би означавало общи разходи за ОСП в размер на 59,3 млрд. евро през 2022 г. Проектобюджетът е част от Многогодишната финансова рамка (МФР) за периода 2021-2027. Предвидените разходни планове са в съответствие с целта да се заделят 30% от разходите за борба с изменението на климата. Основна част (118,4 млрд. евро) от средствата, получени от „NextGenerationEU“, са предвидени за „Механизма за възстановяване и устойчивост“, насочени към възстановяване от COVID-19, чрез което да се повиши устойчивостта на икономиките и обществата в ЕС, като в същото време се подготвят за екологичен и цифров преход.

**4. На 8 юни Европейският парламент (ЕП) подкрепи призива за сключване на „Парижко споразумение“ по отношение на биологичното разнообразие и изготвяне на Закон на ЕС за биологичното разнообразие, което да гарантира адеквата защита на екосистемите до 2050 г.** Евродепутатите приеха резолюция „Стратегия на ЕС за биологичното разнообразие до 2030 г. – Връщане на природата в живота ни“, одобрена (на 28 май) от Комисията на ЕП по околна среда, обществено здраве и безопасност на храните (ENVI), като получи 515 гласа „За“, 90 гласа „против“ срещу 86 гласа „Въздържал се“. Евродепутатите приветстваха целта на „Стратегията за биологичното разнообразие“ да гарантира възстановяване на световните екосистемите, тяхната устойчивост и адекватна защита до 2050 г. Според евродепутатите това трябва да се придружава с изготвяне на Закон за биологичното разнообразие на ЕС (подобно на Закона за климата на ЕС), който да гарантира постигането на тези цели. Евродепутатите призовават също за осигуряване на 20 млрд. евро годишно, насочени към действия в областта на биологичното разнообразие в Европа. Те настояват също за изпълнение на „План за възстановяване на природата на ЕС“, който да обхваща поне 30% от сухоземната и морската територия на ЕС до 2030 г., като поне една трета от тези територии да бъдат под строг режим на защита. Освен това евродепутатите се противопоставят на повторното разрешаване употребата на глифозат на територията на ЕС след 31 декември 2022 г. и искат да бъде преразгледана инициативата на ЕС за защита на опрашителите по растенията, като се предвиди общоевропейска рамка за мониторинг на опрашители, което да спре намаляването на тяхната популация.